Weekenden byder på roligt vejr, hvor temperaturen en stor del af tiden er nær frysepunktet.

Vejret i weekenden bliver betragteligt koldere, end vi har vænnet os til, men alligevel ganske behageligt til udendørsaktiviteter. Med hue og handsker kan man let holde varmen, da vinden næsten ikke rører på sig. Selvom der kommer mange skyer, holder det stort set tørt. Fredag med sol og aftagende vind Fredag morgen vil temperaturen de fleste steder holde sig lige over frysepunktet, men især i Østjylland og Østsjælland kan man stå op til let frost. Det er kun femte gang denne november, at temperaturen når ned under frysepunktet. Fredagen byder på ganske pænt vejr med meget sol. Det bliver et par grader koldere, men fordi vinden aftager til svag vind, vil det føles nogenlunde som torsdag. Lokalt vil temperaturen nå ned omkring -3 grader i weekenden Sent fredag aften venter frostvejret igen, og stedvis kan vi i løbet af natten komme ned omkring -3 grader. I de rolige vindforhold og det klare vejr afkøles luften fredag aften og natten til lørdag. Koldere luft kan indeholde mindre vanddamp, og derfor fortættes luftens fugtighed og danner tåge og lave skyer i løbet af natten. Lørdag bliver en kølig affære, hvor temperaturer generelt kun når op mellem 2 og 5 grader. Mange steder vil det forblive overskyet dagen igennem, men som det fremgår af ovenstående grafik, kan der stedvis være plads til lidt sol. De mange skyer virker som en dyne natten til søndag, hvilket betyder, at temperaturerne vil holde sig nær frysepunktet. I områder med delvist klart vejr kan temperaturen igen falde til omkring 3 frostgrader. Ligesom lørdag byder søndagen på mange skyer, og termometrene ventes at holde sig under 5 grader de fleste steder. Vinden vil fortsat være ret svag med undtagelse af Bornholm. På Bornholm kan man forvente lidt højere temperaturer end i det øvrige Danmark. En jævn til frisk nordøstenvind giver desuden risiko for byger til Østersøen. Årsagen til det kølige weekendvejr er et højtryk, der sørger for, at den lune luft fra Nordsøen holder sig væk. Mandag ventes højtrykket ikke længere at kunne holde stand, og der åbnes igen for varmere og fugtigere luft fra vest trænger ind over Danmark.